டெட்ராலித்தியோமீத்தேன்

டெட்ராலித்தியோமீத்தேன் (Tetralithiomethane) என்பது CLi4 என்ற மூலக்கூற்று வாய்ப்பாட்டால் விவரிக்கப்படும் ஒரு கரிம வேதியியல்  சேர்மமாகும். டெட்ராலித்தியம் கார்பைடு என்ற பெயராலும் இச்சேர்மம் அழைக்கப்படுகிறது. மிகவும் எளிதாக தாமே தீப்பற்றும் தன்மை கொண்ட சிவப்பு நிற திண்மமாக இச்சேர்மம் காணப்படுகிறது. மீத்தேனின் இலித்தியம் ஒப்புமையாகவும் டெட்ராலித்தியோமீத்தேன் கருதப்படுகிறது.. 

தயாரிப்பு
டெட்ராகிசு (குளோரோமெர்குரியோ)மீத்தேனை மூவிணைய-பியூட்டைல் லித்தியத்தைப் பயன்படுத்தி இலித்தியமேற்ற வினையின் மூலம் டெட்ராலித்தியோமீத்தேனனை தயாரிக்கமுடியும். 900 பாகை செல்சியசு வெப்பநிலையில் இலித்தியம் உலோகத்தையும் கார்பன் டெட்ராகுளோரைடையும் சேர்த்து வினைபுரியச் செய்தும் இதை தயாரிக்கலாம். 

8 Li + CCl4 → CLi4 + 4 LiCl

இருப்பினும், இந்த தயாரிப்பு முறையில் இலித்தியம் கார்பைடு போன்ற சில துணை தயாரிப்புகளும் நிககின்றன.

வினைகள்
டெட்ராலித்தியோமீத்தேன் தண்ணீருடன் தொடர்பு கொள்ளும்போது தீவிரமான நீராற்பகுப்பு வினைக்கு உட்படுகிறது. மீத்தேன் வாயுவும் இலித்தியம் ஐதராக்சைடும் உருவாகின்றன.:

CLi4 + 4 H2O → CH4 + 4 LiOH

கனநீருடன் இது வினைபுரிகையில் மீத்தேனின் இருமடித்திரிபு வேதிப்பொருள் உருவாகிறது. டெட்ராலித்தியோமீத்தேனை 225 பாகை செல்சியசு வெப்பநிலைக்கு சூடாக்கினால் இலித்தியம் கார்பைடு மற்றும் இலித்தியமாக இது சிதைவடைகிறது.

ஐதரசன் மூலக்கூறுகளுக்கான இலித்தியம் அயனிகளின் அறியப்பட்ட தொடர்பு காரணமாகவும் இதன் விளைவாக ஐதரசன் சேமிப்பகப் பொருட்களில் கிடைக்கும் சாத்தியமான பயன்பாடுகளாலும் டெட்ராலித்தியோமீத்தேனின் ஒருங்கிணைப்பு, ஐதரசன் தொடர்பு மற்றும் பல்வேறு கிராபீன் வகை மேற்பரப்புகளுடனான பிணைப்பு ஆகியவற்றிற்காக கணக்கீட்டு ரீதியாக ஆய்வு செய்யப்படுகிறது.

மேற்கோள்கள்

பகுப்பு:இலித்தியம் சேர்மங்கள்